68 persone van veerboot in Kaapstad geredDie reddingsoperasie (15 September 2017) Foto: NSRI Altesaam 68 persone, insluitend vier bemanningslede, is Vrydagmiddag van ŉ Robbeneiland-veerboot in Kaapstad gered. ŉ Noodoproep is omstreeks 14:20 gemaak toe water by die passasierveerboot Thandi ingelek het, het Quentin Botha, stasiebevelvoerder van die Nasionale Seereddingsinstituut (NSRI) Tafelbaai, gesê. Verskeie reddingsvaartuie asook die duikspan van Kaapstad se brand- en reddingseenheid, die polisie se duikeenheid, ER24- en Netcare 911-ambulansdienste het op die oproep reageer. Die AMS/EMS Skymed-reddingshelikopter, ASR (Air Sea Rescue) en ŉ Oryx-helikopter van die Lugmag was op bystand. Botha het verduidelik ŉ gesamentlike bedryfsentrum is by die Transnet-haweowerheid opgestel en reddingsvaartuie is van die NSRI-Tafelbaai se reddingsbasis bestuur. “Die veerboot het water ingeneem en het na een kant oorgehel,” het Botha verduidelik. Dit is nog nie duidelik waarom water in die veerboot ingelek het nie. “Van die passasiers was in reddingsbote en die oorblywende bemanning en passasiers het op die dek van die veerboot gestaan toe reddingspanne by hulle opgedaag het.” Die passasiers en bemanning is deur die NSRI van die veerboot en reddingsbote na die hawe in Tafelbaai gebring waar paramedici hulle assesseer het. “Slegs ŉ paar persone is vir ligte verkluiming behandel.” Een vrou is in ŉ stabiele toestand met ŉ ambulans na ŉ hospitaal geneem nadat sy van rugpyn gekla het. Die Maritieme Veiligheidsowerheid (Samsa) is in kennis gestel van die voorval en die organisasie stel ondersoek in.